KOMMISSIONENS BESLUTNING af 12. oktober 1998 om forlængelse af maksimumsperioden for tildeling af øremærker til kvæg i den spanske husdyrbestand (meddelt under nummer K(1998) 2868) (EØS-relevant tekst) (98/589/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EF) nr. 820/97 af 21. april 1997 om indførelse af en ordning for identifikation og registrering af kvæg og om mærkning af oksekød og oksekødsprodukter (1), særlig artikel 4, stk. 2,
under henvisning til anmodning indgivet af Spanien, og
ud fra følgende betragtninger:
Kongeriget Spanien har anmodet om en forlængelse på op til seks måneder af maksimumsperioden for tildeling af øremærker til visse kreaturer på grund af praktiske problemer;
bedrifterne, hvor disse kreaturer er født, ligger i visse geografiske områder, og de pågældende kreaturer tilhører visse racer;
disse kreaturer holdes i ekstensive driftssystemer i det fri, hvor kalvene altid holder sig tæt op ad deres moder, indtil de bliver skilt fra moderen i en alder af højst seks måneder;
det er berettiget at tage hensyn til den spanske anmodning, så længe forlængelsen af maksimumsperioden ikke berører kvaliteten af oplysningerne fra den spanske database, og så længe sådanne dyr ikke flyttes, medmindre de er blevet forsynet med øremærker;
de spanske myndigheder forpligter sig til ikke at udvide denne forlængelse til andre elementer i ordningen for identifikation og registrering af kvæg;
denne beslutning træffes, uden at dette berører de beslutninger, der vedtages vedrørende de nationale databasers fulde funktionsdygtighed;
de i denne beslutning fastsatte foranstaltninger er i overensstemmelse med udtalelse fra Komitéen for Den Europæiske Udviklings- og Garantifond for Landbruget -
VEDTAGET FØLGENDE BESLUTNING:
Artikel 1
Spanien kan forlænge den maksimumsperiode, der er forudset i artikel 4, stk. 2, i forordning (EF) nr. 820/97 for anvendelse af øremærker til kvæg, med op til seks måneder, hvis alle betingelserne i artikel 2 er opfyldt.
Denne forlængelse må ikke berøre kvaliteten af oplysningerne fra den spanske database.
Artikel 2
1. Den undtagelse, som er fastsat i artikel 1 kan indrømmes, hvis alle betingelserne i stk. 2-5 er opfyldt.
2. Dyrenes fødselsbedrifter skal være beliggende i et af de geografiske områder, der er anført i nærværende dokument.
3. Dyrene skal tilhøre de racer, der er anført heri.
4. Der skal anvendes fuldt ekstensivt frilandsopdræt, og kalvene skal gå sammen med moderen indtil fravænningen.
5. Mærkningen skal finde sted, når kalvene fjernes fra moderen og under alle omstændigheder, inden de er seks måneder gamle. Hvis kalvene fjernes fra fødselsbedriften inden dette tidspunkt, skal de forinden være identificeret.
Artikel 3
Denne beslutning er rettet til medlemsstaterne.
Udfærdiget i Bruxelles, den 12. oktober 1998.